钦定古今图书集成/明伦汇编/官常典/第302卷 > 李裕
## 钦定古今图书集成/明伦汇编/官常典/第302卷 > 李裕

按：《明外史》本传：“裕字资德，丰城人。景泰五年进士，授
御史。天显中，巡按陕西，上《安边八事》。石彪滥报首功，
诏裕核实。其从父亨以书抵裕，焚其书，以实闻，亨亦
旋败，由是有强直声。都御史寇深遇僚属严，惟裕不
为屈。以才擢山东按察使。重囚二百馀人，或经十馀
年未判，裕旬月间决遣殆尽。大岘山贼寨七十馀，裕”
捕戮其魁，纵胁从，除其逋负，乱遂平。成化初，迁陕西
左布政使。俄入为顺天府尹，政声大著。进右副都御
史，总督漕运兼巡抚江北诸府。濬白塔、孟渎二河以
便漕。张秋、南旺及淮安西湖，旧编木捍冲激，劳费无
已。裕与郎中杨恭等谋易以石，遂为永利。淮、凤方饥，
而太仆征预备马二万匹，裕论罢之。在淮六岁，每岁
入计事，陈利病，多施行。父忧归，服除，留佐院事。十九
年代戴缙为右都御史。缙宪纪不立，裕欲振之。御史
有过，或遭棰挞，由是得谤。汪直败，偕副都御史屠滽
请雪诸忤直得罪者。帝不悦，夺俸。又坐累。调南京都
察院。考绩赴都，留为工部尚书。初，吏部尚书尹旻罢，
耿裕代之，以持正不为万安所喜。而李孜省方贵幸
用事，欲引乡人，乃协谋去耿裕，以裕代之。裕本廉介，
负时望，以孜省故，名颇损，其铨叙亦平。故事，考察目
有四：曰老疾，曰罢软，曰贪酷，曰不谨。裕言“人材质不
同，偏执类酷，迟钝类软，乞立才力不及一途，以寓爱
惜人才意。”帝善之，遂著为令。孝宗立，言官交章劾裕，
进由孜省。裕不平，为《辩诬录》。连疏乞休去。正德中卒，
年八十八。